Weermaglid vas vir Phalaborwa-onrus | Maroela Media
Paaie is dae lank in Phalaborwa versper. (Foto: SAPD)
'n 53-jarige lid van die Suid-Afrikaanse Nasionale Weermag (SANW) is een van sewe verdagtes wat in hegtenis geneem is met die onlangse gewelddadige betogings in Phalaborwa, Limpopo.
Die verdagtes sal na verwagting Donderdag in die landdroshof op dié dorp verskyn op aanklag van openbare geweld. Nog inhegtenisnemings word intussen verwag.
Dít volg nadat paaie na die dorp dae lank met boomtakke, brandende buitebande en klippe versper is en winkels gedwing is om te sluit.
Brig. Motlafela Mojapelo, woordvoerder van die polisie, sê die verdagtes, almal tussen 23 en 53 jaar oud, is tydens klopjagte wat op geïdentifiseerde plekke uitgevoer is in hegtenis geneem.
Nog twee verdagtes is reeds Maandag in hegtenis geneem in verband met die betogings. Peter Malatji (50) en Mavis Malatji (35) het Woensdag in die hof verskyn. Malatji het egter ineengestort kort nadat die landdros beslis het dat hulle in aanhouding moet bly en sy is onder polisiebewaking in 'n hospitaal opgeneem.
Albei sal na verwagting weer Dinsdag in die hof verskyn.
Maroela Media het vroeër berig oënskynlike kalmte heers weer vanaf Woensdag in Phalaborwa, nadat betogers van die Ba-Phalaborwa-gemeenskapsforum en die mynmaatskappye Palabora Copper en Foskor Mining Dinsdag eindelik tot 'n vergelyk kon kom.
Die gemeenskapsforum is ongelukkig nadat 'n tender aan 'n Gautengse maatskappy toegeken is.
Winkeleienaars is egter te midde van die dispuut gedreig en gedwing om hul deure vir dae te sluit. Taxi-operateurs is ook gedreig en talle mense het Maandag te voet uit die dorp na hul huise gestap.
Die weermag is deel van die span wat ons grense en burgers moet beskerm. Die persoon moet onmiddellik oneerlik ontslaan word sonder pensioen en dan toegesluit word.
Boer,verduidelik vir my hoe moet die weermaglede "oneerlik" ontslaan word.
As ek nie dit mis het nie moet ons kan staatmaak op ons weermag om ons en ons land te beskerm en nie dit af te breek nie
So die probleem is dat 'n tender aan 'n Gautengse maatskappy toegeken is, en daarom vernietig jy die hele dorp.
Maak iets nog sin of ontaard enige meningsverskil in 'n protes van oproerige bendes wat als vernietig ?